РЕГЛАМЕНТ (ЕС) 2019/1561 НА КОМИСИЯТА

от 17 септември 2019 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от хлормекват в култивирани гъби

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във или върху храни и фуражи от растителен и животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 16, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за хлормекват са определени в приложение II към Регламент (ЕО) № 396/2005.

(2) В съответствие с член 12, параграф 1 от Регламент (ЕО) № 396/2005 МДГОВ за хлормекват наскоро бяха изменени с Регламент (ЕС) 2017/693 на Комисията (2). При това беше определена временна МДГОВ за култивирани гъби, а именно 0,9 mg/kg, тъй като данните от наблюдението показаха, че при нетретирани култивирани гъби се срещат остатъчни вещества, чието количество превишава границата на определяне, като наличието на тези остатъчни количества може да е резултат от кръстосано замърсяване на култивираните гъби със слама, законно третирана с хлормекват.

(3) Производители на гъби представиха на Комисията актуални данни от наблюдение, конкретно за кладница, които показват, че остатъчните вещества в тези продукти възникват на равнища, по-високи от настоящите временни МДГОВ, определени за култивирани гъби. Тези остатъчни вещества са резултат от кръстосано замърсяване на култивираните гъби със слама, законно третирана с хлормекват. Няколко държави членки представиха допълнителни данни от наблюдение, получени при официалния контрол, извършен специално на кладница, които данни потвърждават тези констатации.

(4) В съответствие с член 6, параграф 3 от Регламент (ЕО) № 396/2005 Германия състави и оцени заявление за изменение на съществуващата МДГОВ и препрати доклада за оценка на Комисията.

(5) Европейският орган за безопасност на храните („Органът“) направи оценка на заявлението и на доклада за оценка, като обърна специално внимание на рисковете за потребителите, а когато е приложимо — и за животните, и издаде научно становище по предложената МДГОВ (3). Той изпрати становището на заявителя, Комисията и държавите членки и го предостави на разположение на обществеността.

(6) В своето научно становище Органът заключи, че поисканото от Германия изменение на МДГОВ е приемливо с оглед на безопасността на потребителите, което заключение се основава на оценка на експозицията на потребителите от 27 конкретни европейски групи потребители. Органът взе предвид най-актуалната информация относно токсикологичните свойства на веществото. Риск от превишаване на допустимата дневна доза или на острата референтна доза не бе установен нито при дългосрочната експозиция на посоченото вещество чрез консумация на всички хранителни продукти, които биха могли да го съдържат, нито краткосрочната експозиция, дължаща се на прекомерна консумация на съответните продукти.

(7) В светлината на заключенията на Органа относно риска за потребителите МДГОВ за кладница следва да бъде определена на равнище, съответстващо на 95-ия процентил от всички резултати от извадката, докато за останалите култивирани гъби се запазват съществуващите МДГОВ. Тази МДГОВ ще бъде преразгледана; при това преразглеждане ще се вземе предвид информацията, налична в периода до 13 април 2021 г.

(8) Поради това Регламент (ЕО) № 396/2005 следва да бъде съответно изменен.

(9) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 17 септември 2019 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Регламент (ЕС) 2017/693 на Комисията от 7 април 2017 г. за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от битертанол, хлормекват и тебуфенпирад във и върху определени продукти (ОВ L 101, 13.4.2017 г., стр. 1).

(3) Научните доклади на ЕОБХ са на разположение на следния уебсайт: http://www.efsa.europa.eu:

Statement on the dietary risk assessment for the proposed temporary maximum residue level for chlormequat in oyster mushrooms (Изявление относно оценката на риска при прием чрез храната при предложената временна максимално допустима граница на остатъчни вещества от хлормекват в кладница). EFSA Journal (Бюлетин на ЕОБХ), 2019;17(5):5707.